《还至梁城作诗》
南北朝·颜延之

眇默轨路长，憔悴征戍勤。昔迈先徂师，今来后归军。

振策眷东路，倾侧不及群。息徒顾将夕，极望梁陈分。

故国多乔木，空城凝寒云。丘垄填郛郭，铭志灭无文。

木石扃幽闼，黍苗延高坟。惟彼雍门子，吁嗟孟尝君。

愚贱同堙灭，尊贵谁独闻。曷为久游客，忧念坐自殷。

作者简介：颜延之（384～456年），字延年，南朝宋文学家。祖籍琅邪临沂（今山东临沂）。曾祖含，右光禄大夫。祖约，零陵太守。父显，护军司马。少孤贫，居陋室，好读书，无所不览，文章之美，冠绝当时，与谢灵运并称“颜谢”。嗜酒，不护细行，年三十犹未婚娶。